b'\n_START_ARTICLE_\nEden Hazard\n_START_SECTION_\nKlubov\xc3\xa1 kari\xc3\xa9ra\n_START_PARAGRAPH_\nEden Hazard je syn belgick\xc3\xa9ho futbalistu Thierryho Hazarda, ktor\xc3\xbd hr\xc3\xa1val futbal na poloprofesion\xc3\xa1lnej \xc3\xbarovni a matky Carine Hazardovej, ktor\xc3\xa1 hrala na poz\xc3\xadcii \xc3\xbato\xc4\x8dn\xc3\xad\xc4\x8dky v prvej \xc5\xbeenskej futbalovej div\xc3\xadzii v Belgicku. Eden Hazard za\xc4\x8dal svoju kari\xc3\xa9ru vo svojom rodnom meste v klube Rozal Stade Brainois vo veku \xc5\xa1tyri roky. Jeden z jeho tr\xc3\xa9nerov v t\xc3\xadme v \xc5\x88om objavil ve\xc4\xbek\xc3\xbd talent a okomentoval to slovami: \xe2\x80\x9eOn vie v\xc5\xa1etko. Nem\xc3\xa1m ho \xc4\x8do nau\xc4\x8di\xc5\xa5.\xe2\x80\x9c Vo veku osem rokov prest\xc3\xbapil do klubu AFC Tubize. Po\xc4\x8das p\xc3\xb4sobenia v Tubize si ho po\xc4\x8das jedn\xc3\xa9ho turnaja v\xc5\xa1imol skaut z klubu Lille OSC. Skaut pon\xc3\xbakol jeho rodi\xc4\x8dom zmluvu na prestup do klubu. Jeho rodi\xc4\x8dia ponuku prijali s n\xc3\xa1dejou, \xc5\xbee sa toho vo Franc\xc3\xbazsku m\xc3\xb4\xc5\xbee nau\xc4\x8di\xc5\xa5 viac ako v Belgicku._NEWLINE_V roku 2012 prest\xc3\xbapil do lond\xc3\xbdnskej Chelsea za \xc4\x8diastku okolo 30 mili\xc3\xb3nov libier. V Chelsea sa uchytil prakticky ihne\xc4\x8f, vo svojej prvej sez\xc3\xb3ne zaznamenal 11 g\xc3\xb3lov v 61 z\xc3\xa1pasoch. V s\xc3\xba\xc4\x8dasnosti je Hazard jednou z najv\xc3\xa4\xc4\x8d\xc5\xa1\xc3\xadch hviezd svetov\xc3\xa9ho futbalu. V roku 2018 sa o neho zauj\xc3\xadmal Real Madrid, no Hazard ostal v Chelsea._NEWLINE_7. j\xc3\xbana 2019 bol ofici\xc3\xa1lne ozn\xc3\xa1men\xc3\xbd jeho prestup do Realu Madrid. Hazard podp\xc3\xadsal zmluvu do roku 2024.'